UBERA ARANZETA (EH Bildu, 2015-02-13):
Bai. Egun on denoi.
Uriarte andrea, Hezkuntza Sailak Legebiltzarraren mandatua beteko duen edo ez jakin nahi dugu, zeren eta orain arte ez duzue bete Legebiltzarraren mandatua. Hezkuntza Sailak Legebiltzarreko mandatuaren inguruan dituen egitasmoak zeintzuk diren jakin nahi dugu.
2014ko ekainaren 18an EH Bilduren iniziatibaz zera onartu zen: ahalik eta eperik laburrenean matrikulazio irizpideak familien egoerara eta beharretara egokitzea, besteak beste, zerbitzu publiko honek dituen kuotak familien diru-sarrera eta ordutegien araberako beharretara egokituz, progresibitatean oinarrituz, horretarako, gaur egun dagoen goiko kuota muga bezala hartuz, eta orain arteko ordutegi aukeraketan tarteko ordutegiak txertatuz. Uriarte andrea, familiak zain dituzu, familiak zain daude.
Emakumearen emantzipazioan sinesten duzu? Bete mandatu hau. Pertsonen eta familien aukera berdintasunean sinesten duzu? Bete mandatu hau. Txikitxoenentzat hezkuntza integrala eskainiko duen 0-3 Haur Hezkuntza duzu helburu? Bete mandatua. Helburu guzti horiek baldin badituzu, bete helburua, bete mandatu hau, bete.
Haurreskolak Patzuergoak eskertuko dizu. Proiektua bera dago jokoan. Orain arte paper garrantzitsu bat bete dute eta betetzen ari dira gizartean, baina garaiak aldatzen doaz, eta garaiak aldatzen doazen heinean familien beharrei, aniztasunari, egoerari, erantzun bat eman behar zaie, eta horretarako gaude hemen, erantzunak emateko.
Guk, adibidez, Euskal Herria Bilduk argi dauka, gure helburua 0-3 etapa doakoa izatea da, baina argi daukagu hori egun batetik bestera ez dugula lortuko, eta hor urratsak eman behar ditugula, urratsak poliki-poliki, baina beti ere familiak, txikitxoenak kontutan hartuaz, gizartearen eboluzioa kontutan hartuaz, azkenean, hezkuntza delako gizarte honek pertsonen arteko aukera berdintasuna bermatzeko duen instrumenturik garrantzitsuena eta funtsezkoena. Eta 0-3 etapak, zer esanik ez, helburu asko betetzen ditu.
Hori esanda, zentzu horretan oso kezkatuta gaude, ikusten ari garelako kontrako norantzan zoaztela. Haurreskolak Patzuergoko aurrekontua 2015ean 3.215.000 euro jaitsi da. Jaitsiera bat dago, aurrekontu txikiagoa. Kuotak oso-oso garestiak dira: bost orduko kuota 160 euro eta bost ordutik gora, zortzi ordukoa, 208 euro. Esaidazu momentu honetan zeintzuek izan dezaketen sarbidea Haurreskolak Partzuergora kuota horiekin, esaidazu. Edo zer-nolako esfortzua egin behar duten familiek zerbitzu hori behar baldin badute.
Gero, aurrekuota bat daukagu, 148 eurokoa, eta, gainera, familiei gero ez zaie bueltatzen, baja hartzen baldin badute.
Beken sistemak ere ez dauka zerikusirik sare publikoan dagoen beka sistemarekin. Beti oztopoak.
Beraz, Uriarte andrea, ez dugu ulertzen zergatik matrikula kuotak ez diren familien errentaren araberakoak, progresibitatean oinarrituta. Zergatik ez bi ordutegi horien artean tarteko ordutegi bat txertatu. Iruditzen zaigu hor borondate politiko bat dagoela atzean, guzti hori egokitu daitekeela, malgutu daitekeela eta guztion artean hor adostasunak bilatu ditzakegula.
Ondorioz, zein egitasmo ditu Hezkuntza Sailak, Haurreskolak Partzuergoko zuzendaritza batzordearekin batera, Legebiltzarrean onarturikoa beteaz matrikulazio irizpide eta kuotak familien egoeretara eta beharretara egokitzeko?
Eskerrik asko.